Armata Selectării Atente a Plasticului (ASAP) România în colaborare cu Animest organizează o nouă ediție a concursului de benzi desenate Banda ASAP, de această dată în județele Neamț și Sibiu. Primele două ediții au avut concurenți elevi din București, Brașov, Constanța și Iași, care au reprezentat prin sute de lucrări eroul reciclării.
Înscrierile pentru noua ediție, destinată elevilor de gimnaziu și de liceu din Neamț, au început ieri, 4 martie și se vor încheia pe 4 aprilie, pe site-ul ASAP.
"În România încă se mai aruncă plastic la gunoi. Un erou/o eroină decide să ia soarta plasticului în propriile mâini", spun organizatorii.
"Concursul presupune desenarea unei povești într-un șablon de benzi desenate, care se descarcă de pe site-ul oficial ASAP România, din pagina dedicată. Povestea trebuie gândită și desenată de elevi și apoi înscrisă în concurs de către un profesor din școala la care învață fiecare elev", menționează comunicatul.
Benzile desenate vor fi evaluate de un juriu format din experți în benzi desenate. Lucrările vor fi jurizate pe categorii (școli gimnaziale / licee), pe baza următoarelor criterii: respectarea temei de concurs, creativitatea autorului și aspectul vizual al desenului.
"Premiile acestei ediții BANDA ASAP sunt 8 biciclete! Câte 4 pentru fiecare județ, 2 pentru elevii de gimnaziu și 2 pentru cei de liceu. Școlile elevilor câștigători vor primi fiecare câte o tablă interactivă. Pentru profesorii îndrumători ai copiilor și adolescenților premianți, organizatorii concursului oferă un curs de dezvoltare personală, respectiv de consiliere vocațională.
"Puterea exemplului, prin care comunități întregi ajung să se implice, și puterea grupului, care lucrează pentru un scop comun, sunt fantastice. Asta mi-au confirmat cu tărie cele două ediții BANDA ASAP de până acum. Aștept cu mare entuziasm să văd ce idei și povești vor exprima grafic elevii din Sibiu și Neamț, dar și la ce stiluri de desen vor apela să-și construiască eroii reciclării. Spor la imaginat!", a menționat Ligia Soare, cofondatoare și coorganizatoare Animest" precizează comunicatul ASAP.
ASAP România oferă și un kit-ul digital pentru Săptămâna Verde, actualizat. Acesta conține un ghid de reciclare, planșe de activități și o fișă cu instrucțiuni de utilizare. Față de kit-ul din 2023, acesta include jocuri noi, precum: "ASAP pe Culori", "Diagrama Economia Circulară" sau "ASAP Șerpi și Scări".
Kit-ul, care include și versiunea acestuia lansată în 2023, este disponibil pentru descărcare pe site-ul ASAP.
Angela Croitoru